ΓΡΑΠΤΗ ΕΡΩΤΗΣΗ E-4016/98

υποβολή: David Hallam (PSE) προς την Επιτροπή

(8 Ιανουαρίου 1999)

Θέμα: Παρουσίαση του αγγλοσαξωνικού συστήματος μονάδων

Η Οδηγία του 1989 που επιτρέπει στις εταιρίες τη χρήση τόσο του αγγλοσαξωνικού όσο και του μετρικού συστήματος μονάδων λήγει στο τέλος του 1999. Η παρουσίαση του αγγλοσαξωνικού συστήματος μονάδων είναι ιδιαίτερα σημαντική για εταιρίες που έχουν εμπορικές συναλλαγές με τις Ηνωμένες Πολιτείες και τις πρώην βρετανικές αποικίες όπως η Νότιος Αφρική, η Αυστραλία και οι Ινδίες. Γνωρίζει άραγε η Επιτροπή τη σημασία που έχει να επεκταθεί η διάταξη να χρησιμοποιείται το αγγλοσαξωνικό παράλληλα με το μετρικό σύστημα μέτρησης; Εάν ναι, θα μπορούσε να παράσχει περισσότερα στοιχεία για το εάν θα δημοσιευθεί σχέδιο οδηγίας που θα επιτρέπει τη συνέχιση της πρακτικής αυτής;

Γνωρίζει άραγε η Επιτροπή ότι, 12 μόνο μήνες πριν από τη λήξη της ισχύος της παρούσας Οδηγίας, είναι ιδιαίτερα επείγον για τις εταιρίες προκειμένου να προγραμματίσουν το χρονοδιάγραμμα παραγωγής και τα διαφημιστηκά υλικά κατά τους 12 επόμενους μήνες;

Απάντηση του κ. Bangemann εξ ονόματος της Επιτροπής

(10 Φεβρουαρίου 1999)

Η οδηγία 80/181/EEC για τις μονάδες μέτρησης(1), όπως τροποποιήθηκε τελευταία από την οδηγία 89/617/EEC(2), αφορά απαιτήσεις για την εσωτερική αγορά. Επιβάλλει την ένδειξη των ποσοτήτων σε νόμιμες μονάδες - καταρχήν, οι μονάδες SI (Διεθνές Σύστημα, το εκσυγχρονισμένο μετρικό σύστημα) - η οποία, ωστόσο, μπορεί να συνοδεύεται από συμπληρωματικές ενδείξεις σε μη νόμιμες μονάδες (άρθρο 3 παράγραφος 2). Η ισχύς της διάταξης αυτής, που σκοπό είχε να αποτελέσει προσωρινό μέτρο για να διευκολύνει την ομαλή μετάβαση στο μετρικό σύστημα, λήγει στις 31 Δεκεμβρίου 1999.

Τα προϊόντα που προορίζονται για τις αγορές τρίτων χωρών δεν υπόκεινται σ τις ανωτέρω απαιτήσεις, οπότε ένας εξαγωγέας που επιθυμεί να εξάγει σε άλλες αγορές, μπορεί να λαμβάνει τα αναγκαία μέτρα για την παραγωγή των προϊόντων στην Ευρώπη σύμφωνα με τις απαιτήσεις που ισχύουν στην επικράτεια προορισμού, χωρίς να φοβάται μήπως παραβαίνει τις διατάξεις της οδηγίας.

Παρόλα αυτά, τα κράτη μέλη και ορισμένοι Ευρωπαίοι παραγωγοί, επισήμαναν στην Επιτροπή ότι τα προϊόντα που προορίζονται για διανομή σε παγκόσμια κλίμακα και, σήμερα, ανταποκρίνονται στις απαιτήσεις διαφορετικών μεταξύ τους σειρών νομοθετημάτων, ενδέχεται να θιγούν από την έναρξη της ισχύος της απαίτησης για ενδείξεις μόνο σε μονάδες του μετρικού συστήματος προκειμένου για την ευρωπαϊκή αγορά. Για το λόγο αυτό, ζητήθηκε από την Επιτροπή να λάβει υπόψη αυτή την παράμετρο διεθνών εμπορικών συναλλαγών και να προτείνει παράταση της δυνατότητας χρήσης συμπληρωματικών ενδείξεων.

Η απόφαση της Επιτροπής να εγκρίνει πρόταση για την παράταση της ισχύος της σχετικής με τις συμπληρωματικές ενδείξεις διάταξης, επίκειται και, σύμφωνα με το χρονοδιάγραμμα των διαδικασιών στο Συμβούλιο και το Κοινοβούλιο, η οδηγία προβλέπεται να εκδοθεί το Νοέμβριο του 1999. Καθώς θεωρείται κατάρχήν ως δεδομένο ότι η σχετική διάταξη της οδηγίας θα ανανεωθεί για μερικά έτη ακόμη, οι κατασκευαστές δεν θα υποχρεωθούν να μεταβάλουν τα προγράμματα παραγωγής τους στο άμεσο μέλλον.

Η Επιτροπή προτίθεται να αξιοποιήσει τη μεταβατική περίοδο που θα παραχωρεί η τροποποίηση της οδηγίας για να ασχοληθεί ενεργά

με τη συζήτηση του ζητήματος της επισήμανσης σε μονάδες του μετρικού συστήματος με τους εμπορικούς εταίρους της, ώστε να εξευρεθεί μόνιμη λύση κοινής αποδοχής για τα προϊόντα που προορίζονται για την παγκόσμια αγορά.

(1) ΕΕ L 39 της 15.2.1980.

(2) ΕΕ L 357 της 7.12.1989.